[image: ]

T L A Č O V Á  S P R Á V A
Patti Smith sa po osemnástich rokoch vracia na Pohodu. Vystúpi so svojím kvartetom
Svätý Jur, 5. november – Jedna z najvýraznejších osobností svetovej hudby, poetka, spisovateľka a priekopníčka punku Patti Smith sa po osemnástich rokoch vracia na festival Pohoda. Na jeho 31. ročníku, ktorý sa uskutoční 8. – 10. júla 2027, vystúpi so zostavou Patti Smith Quartet. Festival oznámil jej účasť len deň po zverejnení informácie, že polovica jeho celkovej kapacity 30-tisíc návštevníkov a návštevníčok je už vypredaná.

Patti Smith patrí k umelkyniam, ktoré zásadne ovplyvnili podobu modernej hudby. Keď v roku 1975 vydala debutový album Horses, spojila na ňom surový rock’n’roll s poéziou, improvizáciou a energiou newyorskej undergroundovej scény. Nahrávka sa stala jedným zo základných diel punku a dodnes patrí medzi najvplyvnejšie albumy hudobnej histórie. Smith však nikdy nebola iba punkovou ikonou. Vo svojej tvorbe prepája rock, folk, blues, experimentálnu hudbu a literatúru. Jej koncerty si aj po viac než polstoročí na scéne zachovávajú spontánnosť, naliehavosť a silný emocionálny náboj.

Na Pohodu sa vracia po prvý raz od roku 2009. Vtedy vystúpila na hlavnom pódiu v piatok počas západu slnka a zahrala aj svoje zásadné skladby Dancing Barefoot, Because the Night či People Have the Power. Koncert patril k vrcholom 13. ročníka festivalu. V jeho druhej polovici sa Smith obrátila na publikum s výzvou, aby si uvedomilo vlastnú silu, nenechalo sa ovládať vládami ani korporáciami a myslelo na životné prostredie. Jej odkaz na záver znel jednoducho: „Buďte slobodní.“

V roku 2027 sa Patti Smith predstaví v zostave Patti Smith Quartet. Na pódiu ju doplnia jej syn, gitarista Jackson Smith, dlhoročný spolupracovník Tony Shanahan na basgitare a klávesoch a bubeník Seb Rochford, známy aj z projektov Sons of Kemet či zo spolupráce s Davidom Byrnom. Shanahan hrá so Smith viac než dve desaťročia a Jackson je súčasťou jej koncertnej kapely už roky. Rochford prináša do zostavy osobitý rytmický rukopis a skúsenosť z jazzu aj experimentálnej hudby. Spoločne dávajú klasickým skladbám nový priestor a podobu, v ktorej vyniká sila textov, gitár a nezameniteľného hlasu Patti Smith.

Päťdesiate výročie albumu Horses oslávila Smith v roku 2025 koncertným turné, počas ktorého album odohrala v celom rozsahu. Na pódiu sa k nej pridali aj gitarista Lenny Kaye a bubeník Jay Dee Daugherty, členovia pôvodnej nahrávacej zostavy. Jej nedávne koncerty s kvartetom ukazujú, že nejde o nostalgické prehrávanie starých hitov. Smith na pódiu prepája svoje najznámejšie skladby s poéziou, rozprávaním osobných príbehov a aktuálnymi odkazmi. Jej vystúpenia tak zostávajú živým a otvoreným stretnutím s publikom.

Patti Smith sa narodila v Chicagu v roku 1946 a vyrastala v New Jersey. Do New Yorku prišla v roku 1967, kde sa postupne zapojila do umeleckého života mesta. Najprv sa presadzovala ako poetka a performerka, vystupovala s gitaristom Lennym Kayom a hľadala spôsob, ako spojiť hovorené slovo s hudbou. Z tejto spolupráce vyrástla skupina Patti Smith Group a album Horses. Nasledovali nahrávky Radio Ethiopia, Easter a Wave. Z albumu Easter pochádza aj jej najväčší komerčný hit Because the Night, ktorý napísala spolu s Bruceom Springsteenom. V roku 1979 sa stiahla z verejného života, presťahovala sa do Detroitu, vydala sa za hudobníka Freda „Sonic“ Smitha a venovala sa rodine. Po manželovej smrti v roku 1994 sa postupne vrátila k hudbe albumom Gone Again z roku 1996.

Jej príbeh je neoddeliteľne spätý s dvoma legendárnymi miestami New Yorku. Klub CBGB na Bowery v East Village bol v sedemdesiatych rokoch jedným z najdôležitejších centier vznikajúceho punku a novej vlny. Práve tu sa formovala scéna, z ktorej vzišli Ramones, Television, Blondie, Talking Heads či Patti Smith Group. Klub založil Hilly Kristal v roku 1973 a postupne sa stal priestorom pre hudobníkov, ktorí menili pravidlá rocku mimo veľkých vydavateľstiev a koncertných sál. Keď CBGB v roku 2006 zatváralo, posledný koncert v ňom odohrala práve Patti Smith.

Ďalším dôležitým miestom jej newyorského príbehu bol Chelsea Hotel. V sedemdesiatych rokoch tam žila s fotografom Robertom Mapplethorpeom, s ktorým ju spájalo intenzívne osobné aj umelecké puto. Ich spoločné začiatky, priateľstvo a umelecké hľadanie neskôr opísala v oceňovanej knihe Just Kids. Chelsea Hotel bol v tom čase útočiskom a stretávacím miestom umelcov, hudobníkov a spisovateľov. Bývali či tvorili tam napríklad Leonard Cohen, Janis Joplin, Bob Dylan, Arthur C. Clarke či Allen Ginsberg. Smith v jednom z rozhovorov prirovnala život v hoteli k univerzite – na jednom mieste sa stretávali ľudia, od ktorých sa mohla učiť poéziu, umenie aj spôsob života.

Patti Smith je držiteľkou viacerých významných ocenení. V roku 2007 ju uviedli do Rock and Roll Hall of Fame, v roku 2010 získala National Book Award za memoárovú knihu Just Kids, v ktorej zachytila svoje začiatky v New Yorku a vzťah s Mapplethorpeom. V tom istom roku jej ASCAP udelil Founders Award za celoživotný prínos hudbe a v roku 2011 získala prestížnu švédsku Polar Music Prize. Je tiež nositeľkou francúzskeho vyznamenania Commandeur des Arts et des Lettres a literárnej ceny PEN/Audible Literary Service Award. Jej tvorba presahuje hudbu – venuje sa fotografii, výtvarnému umeniu, poézii a próze a dlhodobo sa angažuje v témach ľudských práv a ochrany životného prostredia.

Patti Smith zostáva umelkyňou, ktorá sa neobzerá iba späť. V novembri 2025 vydala memoárovú knihu Bread of Angels, v ktorej sa vracia k rodinnej histórii, detstvu, tvorbe aj osobným stratám. Aj jej súčasné koncerty ukazujú, že hudba, poézia a občiansky postoj u nej stále tvoria jeden celok.

Pohoda 2027 postupne odhaľuje program svojho 31. ročníka. Medzi doteraz oznámenými menami sú britské elektronické duo The Chemical Brothers, legendárna trip-hopová skupina Massive Attack, juhoafrická speváčka a performerka Moonchild Sanelly, britsko-nigérijský básnik a hudobník Joshua Idehen, kórejská ženská punková skupina Sailor Honeymoon a škótske punkové duo Cowboy Hunters. K nim sa teraz pridáva Patti Smith Quartet, ktorý na Pohodu prinesie piesne formujúce dejiny rocku aj aktuálne koncertné vystúpenie jednej z jeho najvýznamnejších osobností.

Festival oznámil Patti Smith len deň po tom, čo informoval o predaji polovice svojej celkovej kapacity. Pohoda 2027 má už predaných 15-tisíc vstupeniek, pričom značná časť návštevníkov a návštevníčok si ich zabezpečila ešte pred zverejnením prvých interpretov a interpretiek. Aj po prvých programových oznámeniach tak pokračuje mimoriadne silný záujem o 31. ročník festivalu. Vstupenky sú v predaji na oficiálnom webe www.pohodafestival.sk.

